Boekevat: Wees ferm, maar buig saam met die wind | Netwerk24
Notshe oor Britse Leeus: 'Dis nou of nooit'
Die ideologiese stryd wat binne die ANC woed, is verlede week weer duidelik in pres. Cyril Ramaphosa se getuienis voor die Zondo-kommissie geblyk, skryf Christi van der Westhuizen.
Deur Johan Myburg 24 Augustus 2020 05:03
Gisela Ullyatt Foto: Volksblad
So kom ek Vrydagoggend in ons korrespondensie af op dié gedig van Mary Oliver (uit Swan: Poems and Prose Poems, 2010), 'n gedig wat Gisela Ullyatt vroeër die jaar vir my aangestuur het.
Toe sy heelwat gehad het om oor bekommerd te wees.
Allermins of 'n tuin sal gedy en riviere in die regte rigting sal bly vloei.
Dit was ná haar hoeveelste besoek aan St. Dominic's, die private hospitaal in Oos-Londen, waar sy einde April ook 'n mastektomie ondergaan het.
Nietemin het die briefwisseling nie oor bekommernisse gegaan nie, maar oor "taking the old body out in the morning to sing".
Want op 'n manier het sy dit reggekry om die aandagtige opmerksaamheid (mindfulness) en die teenwoordigheid (nowness) waaroor Oliver dit in haar poësie gehad het, haar eie te maak.
Die afgetakelde lyf (van 'n jeugdige 42-jarige vrou) het Gisela nooit ontken nie, haar pyn het sy nooit probeer verdoesel nie.
Aandagtig het sy dit geregis­treer.
Maar eweso het sy ín die oomblik gesing.
Selfs toe skryf te moeisaam en vermoeiend geword het, het sy stemboodskappe, ook met voorlesing van gedigte uit Die waarheid oor duiwe, aangestuur.
Dié bundel, haar debuut, het einde Februarie by Protea verskyn, 'n pragbundel wat lof van lesers én resensente ingeoes het.
Daniel Hugo het dit byvoorbeeld in 'n resensie " 'n ryk, volwasse en meevoerende debuut" genoem.
Gisela het op skool, lank voor haar studie aan die Universiteit van die Vrystaat, gedigte begin skryf, maar dit is waar sy Bernard Odendaal as dosent teëgekom het, 'n man wat sy as mentor gereken het.
Aan dié universiteit het sy haar meestersgraad in Duits behaal en in 2012 'n doktorsgraad aan die Noordwes-Universiteit met die proefskrif "Bride of Amazement: A Buddhist Reading of Mary Oliver's Work".
In 2016 is sy aangestel as lektor in die Engels-departement van die Fort Hare-Universiteit en sy en haar man, die digter Tony Ullyatt, het na Oos-Londen verhuis.
As 'n "span", soos Tony daarna verwys het, het dié twee saam vertaalwerk gedoen, hy 'n Engels-moedertaalspreker en sy Afrikaans.
Van hul vertaalwerk is opgeneem in Marlise Joubert se 2014-bloemlesing van eietydse Afrikaanse gedigte, In a Burning Sea.
Einde verlede jaar is Gisela aangestel as New Contrast se redakteur van Afrikaans-poësie, maar dit was ook die tyd toe sy met die eerste behandeling van aggressiewe chemoterapie begin het.
Kanker het sy nie as vyand gesien nie, maar as vriend "wat jy moet leer om by grense te hou".
Vir kommer was daar meer as genoeg rede, maar duidelik was haar primêre vraag à la Oliver nie of die boom die storm sal oorleef nie.
Eerder was haar ingesteldheid jeens die siekte: "Wees ferm, maar buig saam met die wind; as jy jou teësit breek jou takke."